राहुल ऐसे व्यापारियों से मिले, जिनसे कोई संबंध नहीं चाहता...10 उदाहरण दे सकता हूं
Congress Ex- Party Leader Ghulam Nabi Azad On Rahul Gandhi राहुल गांधी विदेशों में अनवांटेड बिजनेसमैन से मिलते हैं। गांधी परिवार हमेशा से व्यापारियों के साथ जुड़ा रहा है। कांग्रेस छोड़ चुके वरिष्ठ नेता गुलाम नबी आजाद ने रविवार को यह बयान दिया है।
कांग्रेस छोड़ चुके सीनियर नेता गुलाम नबी आजाद ने रविवार को बयान दिया कि राहुल गांधी विदेश में अनवांटेड बिजनेसमैन से मिलते हैं। उन्होंने कहा कि गांधी परिवार हमेशा से व्यापारियों के साथ जुड़ा रहा है। इसके बाद अडाणी मामले पर केंद्र सरकार पर निशाना साधने वाले राहुल से भाजपा ने जवाब मांगा है।
भाजपा ने सबसे पहले रविवार को गुलाम नबी आजाद के इंटरव्यू का वीडियो क्लिप शेयर किया और लिखा- "राहुल गांधी विदेश जाते हैं और अवांछित बिजनेसमैन से मिलते हैं। राहुल गांधी बताएं कि ये व्यापारी कौन हैं जिनसे उन्होंने मुलाकात की और ये मुलाकात किस लिए की गई"।
इसके बाद सोमवार को भाजपा सांसद रवि शंकर प्रसाद ने भी प्रेस कॉन्फ्रेंस की और राहुल से पूछा कि राहुल बताएं वो कौन से व्यापारी हैं, आपका एजेंडा क्या है?
पढ़िए भाजपा सांसद रवि शंकर प्रसाद ने क्या कहा...
क्या राहुल गांधी भारत विरोधी व्यापारियों के इशारे पर भारत को कमजोर करने की कोशिश कर रहे हैं और मोदी जी के खिलाफ काम कर रहे हैं? गुलाम नबी आजाद जी ने एक बहुत ही गंभीर आरोप लगाया है कि- राहुल गांधी जी जब भी विदेश दौरे पर जाते हैं तो कई 'अवांछित व्यापारियों' से मिलते हैं और उनके कई व्यापारिक घरानों से संबंध हैं। अब देश यह जानना चाहता है कि अपने विदेश दौरों पर राहुल गांधी किससे मिलते हैं? भाजपा अपेक्षा करती है कि ये कौन से व्यापारी हैं जिन से राहुल गांधी मिलते हैं और इनके बीच क्या 'व्हीलिंग-डीलिंग' है। कौन हैं ये 'अवांछित व्यापारी' और इनके क्या हित जुड़े हैं? 
रविशंकर प्रसाद ने राहुल से 4 और सवाल किए...
1. क्या राहुल गांधी ने बोफोर्स केस के खिलाफ कुछ कहा?
2. क्या उन्होंने क्वात्रोची को जिस प्रकार से भगाया गया... उस पर कुछ कहा?
3. नेशनल हेराल्ड केस... जिसमें वो खुद बेल पर हैं उस पर उनका क्या कहना है?
4. राहुल गांधी का आखिर एजेंडा है क्या?
जयराम रमेश बोले- आजाद अपनी वफादारी का प्रदर्शन कर रहे
कांग्रेस नेता जयराम रमेश ने गुलाम नबी आजाद के राहुल गांधी पर दिए बयान पर प्रतिक्रिया दी है। उन्होंने ट्विटर पर लिखा- हर बीतते दिन के साथ आजाद अपने विश्वासघात की सीमा बढ़ा रहे हैं। वह PM के प्रति अपनी नई वफादारी का प्रदर्शन करने के लिए अपना स्तर गिराते जा रहे हैं। कांग्रेस नेतृत्व पर उनके घटिया बयान खबरों में बने रहने की उनकी हताशा और उनके असली चरित्र दर्शाते हैं। उनकी जितनी निंदा की जाए कम है।
राहुल का अडाणी पजल और आजाद का पलटवार
दरअसल ये पूरा मामला राहुल गांधी के एक ट्वीट के बाद आया है जिसमें उन्होंने दावा किया कि पांच पूर्व कांग्रेस नेता अदाणी मामले से ध्यान भटकाने के लिए बीजेपी के औजार बन गए हैं। राहुल गांधी ने इन पूर्व कांग्रेस नेताओं में गुलाम नबी आजाद का नाम भी लिया था।
इस पर एक इंटरव्यू में गुलाम नबी आजाद से राहुल गांधी के दावे पर प्रतिक्रिया देते हुए कहा कि 'शर्म की बात है कि राहुल गांधी ने ऐसा कहा है। मेरा कभी किसी उद्योगपति से संबंध नहीं रहा है। जबकि उनके (राहुल गांधी) समेत पूरे परिवार (गांधी) के उद्योगपतियों से संबंध रहे हैं। आजाद ने आगे कहा, मेरे अंदर उस परिवार के लिए बहुत सम्मान है, वरना मैं बताता कि वह देश से बाहर कहां-कहां गए थे और उद्योगपतियों से मिले थे। यहां तक कि ऐसे लोगों से भी जो अनडिजायरेबल बिजनेसमैन थे'।
रिमोट कंट्रोल से चल रही है कांग्रेस
पूर्व केंद्रीय मंत्री गुलाम नबी आजाद ने इससे पहले कांग्रेस पर निशाना साधते हुए कहा था कि कांग्रेस अब भी 'रिमोट कंट्रोल' से संचालित की जा रही है और साथ ही उन्होंने आरोप लगाया कि अनुभवहीन चापलूसों की नई मंडली इसका कामकाज संभाल रही है। उन्होंने कहा था कि मैं अतीत में जितना जाता हूं उतनी ही कड़वाहट सामने आती है और पार्टी से बाहर निकलने के बाद से मैं इसमें नहीं पड़ना चाहता।
ये खबर भी पढ़ सकते हैं...
राहुल ने 5 पूर्व कांग्रेसियों को अडाणी से जोड़ा; गुलाम, सिंधिया, एंटनी का जिक्र किया
कांग्रेस नेता राहुल गांधी ने शनिवार को अडाणी के मुद्दे पर फिर सवाल उठाए थे। उन्होंने कहा था कि सच्चाई छिपाते हैं, इसलिए रोज भटकाते हैं। उन्होंने सवाल किया था कि अडाणी की कंपनियों में 20,000 करोड़ रुपए बेनामी पैसे किसके हैं? राहुल ने इसके अलावा कांग्रेस के पूर्व 5 नेताओं को भी अडाणी से जोड़ा। उन्होंने ट्विटर पर एक फोटो शेयर की। पूरी खबर यहां पढ़ें...